**Lectio Divina**

**L-Ewwel Ħadd tar-Randan**

**Sena A**

**Mt 4, 1-12**

**KUNTEST**

Filwaqt li fis-Sinottiċi hemm il-ġrajja tat-Tentazzjonijiet ta’ Ġesù fid-deżert, Mark biss ma jsemmix id-djalogu ta’ bejn Ġesù u x-xitan.

L-aħħar tentazzjoni għal Luqa kienet dik tat-Tempju ta’ Ġerusalemm, imma Mattew żamm bħala l-aħħar tentazzjoni dik ta’ meta x-xitan jieħu lil Ġesù fuq muntanja għolja. Għall-Evanġelista l-muntanja kienet post simboliku, mifrux fuq il-Vanġelu kollu: Id-Diskors tal-Muntanja (Kap 5); it-Trasfigurazzjoni (Kap 17); Id-Diskors Eskatoloġiku li sar fuq l-Għolja taż-Żebbug (Kap 24-25) u l-aħħar parti tispiċċa b’Ġesù li jagħti l-missjoni lill-Appostli fuq muntanja (Kap 28).

L-Ewwel żewġ tentazzjonijiet li jirrigwardjaw l-identità ta’ Ġesù bħala l-Iben t’Alla huma marbuta mal-ġrajja li seħħet dritt qabel: il-Magħmudija ta’ Ġesù, fejn il-Missier iddikjarah uffiċċjalment bħala I-Iben Tiegħu (ara 3,17). Dan il-leħen tal-Missier f’Mattew kien għal dawk preżenti: “Dan hu...”, mentri f’Mk u f’Lq il-kliem huwa ndirizzat lil Ġesù personalment: “Inti ibni” (Mk 1,11; Lq 3,22).

Il-Poplu ta’ Iżrael kellu diġà dan it-titlu ta’ Iben Alla - “mill-Eġittu sejjaħt lil ibni. Imma aktar ma sejjaħtilhom, aktar tbiegħdu minni”, (Hos 11,1) – filwaqt li kien iben diżubbidjenti. Ġesù, l-Iben ubbidjenti li “bħad-deheb fin-nar” kien imġarrab (ara Għerf 3,6), ġie ttentat bl-istess tentazzjonijiet li kellu l-Poplu t’Iżrael.

**Mbagħad l-Ispirtu ħa lil Ġesù fid-deżert biex ix-Xitan iġarrbu. [Mt:4:1]**

***‘l-Ispirtu ħa lil Ġesù’***: L-esperjenza ta’ Ġesù fid-deżert kienet parti mill-pjan t’Alla.

***‘fid-deżert’***: Fl-ambjent bibliku huwa l-post tal-mewt; fejn jgħammar ix-xitan; fejn jgħixu l-Profeti (Il-Battista); fejn il-poplu ta’ Iżreal jidħol f’relazzjoni m’Alla u fejn Alla jkellem lill-qalb tal-bniedem (Osea).

***‘biex ix-Xitan iġarrbu’***: Fid-deżert Ġesù seta’ jċedi għal dak li offrielu x-xitan: il-ħobż, l-awtorità, il-ġid tal-art. Imma minflok, Ġesù jqiegħed it-tama tiegħu fuq l-Imħabba u l-Providenza t’Alla l-Missier.

***‘xitan’***, bil-grieg ‘diabolos’, dak li jifred, dak li jifred ir-relazzjoni tal-bniedem m’Alla.

***‘iġarrbu’***: Hawn il-ġlieda hi bejn is-Saltna t’Alla (Ġesù) u s-Saltna tad-dinja (ix-xitan). Din il-ġlieda tkompli tul il-Vanġelu kollu, u Satana jistaħba taħt il-mexxejja reliiġjużi lhud tant li taħt is-salib l-istess ġlieda tissokta bil-kelmiet: “Jekk inti l-Iben t’Alla (ara 27,41-43).

**U Ġesù baqa' sajjem għal erbgħin jum u erbgħin lejl, u fl-aħħar ħadu l-ġuħ. [Mt:4:2]**

Kemm Mosè (Eż 24,28) kif ukoll il-Profeta Elija (1 Re 19,8) għaddew 40 jum u 40 lejl fis-sawm qabel il-laqgħa tagħhom m’Alla.

In-numru 40 jirrapreżenta wkoll iż-żmien li Iżrael kellu jgħaddi fid-deżert, bħala prova minn Alla, biex jara jekk josservax il-kmandamenti u jħalli lilu nnifsu jiġi edukat bħala iben (ara Dewt 8,2-5). Iżrael ma obdiex u tbiegħed minn Alla (ara Is 63,10).

***‘ħadu l-ġuħ***’: L-umanità ta’ Ġesù tpoġġieh quddiem il-bżonn li l-bniedem irid jiekol.

Hija l-istess strateġija li x-xitan uża ma’ Eva (ara f’Ġen 3). L-ikel kien l-ewwel arma tax-xitan, għax l-ikel ifakkarna li aħna persuni dipendenti.

**U resaq it-tentatur u qallu: "Jekk inti Bin Alla, ordna li dan il-ġebel isir ħobż." [Mt:4:3]**

***‘U resaq it-tentatur’***: Jibda l-konversazzjoni ma’ Ġesù bħal fil-każ ta’ Eva. It-tentazzjoni kienet tirrigwardja li tuża’ lil Alla biex tissodisfa lilek innifsek u wkoll tagħmel assolut il ġid materjali, il-ħobż flok ir-relazzjoni m’Alla, jiġifieri s-smigħ ubbidjenti tal-Kelma.

***‘Jekk’***: Mhux fis-sens ta’ dubju imma ‘ladarba’. Kien qed jafferma l-identità ta’ Ġesù u l-qawwa li seta’ juża’ biex ma jbatix il-ġuħ.

Ladarba Ġesù hu s-Salvatur ta’ Iżrael, hu kellu jagħmel dak li Alla għamel ma’ Iżrael fid-deżert, jipprovdi l-ikel. Bħalma kien kapaċi jipprovdi l-ħobż lil eluf ta’ nies (15,32-39) seta’ faċilment ibiddel il-ġebel f’ħobż.

**Iżda Ġesù wieġbu: "Hemm miktub ‘Il-bniedem mhux bil-ħobż biss jgħix, iżda b’kull kelma li toħroġ minn fomm Alla.’** **[Mt:4:4]**

***‘Hemm miktub ‘Il-bniedem...’***: Ġesù jirrifjuta l-offerta billi jikkwota Dt 8,3. Il-Kelma t’Alla hija l-istrument l-iktar effikaċi biex issikket lix-xitan. Għal din ir-raġuni Ġesù għal tlett darbiet jikkwota l-Iskrittura. Is-silta tad-Dewterenomju hija mqiegħda fl-isfond tal-ġuħ li l-poplu bata fid-deżert. It-tentazzjoni kienet bżonnjuża biex il-poplu jitgħallem jistrieħ fuq Alla. Il-qawwa li uża Ġesù kienet dik li jħalli lil Alla l-Missier biex jintervjeni għalih hu, bħal dak il-missier twajjeb li flok ġebel kien sejjer jagħtih il-ħobż (ara 7,7-11).

**Mbagħad ix-Xitan ħadu miegħu fil-Belt imqaddsa, qiegħdu fuq il-quċċata tat-tempju, u qallu: "Jekk inti Bin Alla, inxteħet għal isfel; għax hemm miktub li, ‘Lill-anġli tiegħu jordnalhom jieħdu ħsiebek,’ u li ‘Fuq idejhom jerfgħuk, Ħalli ma taħbatx riġlejk ma’ xi ġebla.’”[Mt:4:5-6]**

Ix-xitan ma jaqtax qalbu. Huwa seta’ iċaqlaq lil Ġesù fiżikament, imma mhux spiritwalment. Jilbes il-libsa ta’ pellegrin u jieħu lil Ġesù fil-belt qaddisa: mid-deżert għad-dar t’Alla, f’territorju qaddis. Riedu jieħu l-ħakma fuq it-tempju biex juri l-identità tiegħu.

***‘Jekk inti Bin Alla, inxteħet għal isfel...’***: It-tieni prova tikkonsisti f’li jagħmel turija sensazzjonali: jieħu ħajtu f’’idejh, li jkollu kontroll fuq id-destin tiegħu u jagħmel xi ħaġa li Alla l-Missier ma jkunx jista’ jgħidlu le. Ried li Ġesù japprofitta ruħu bħala Iben t’Alla għall-gwadann tiegħu stess. Imma Ġesù ried jagħmel’ dak li Alla ried minnu, mdawwal mill-Iskrittura. Dan jidher ukoll waqt il-passjoni fejn seta’ jiddefendi lilu nnifsu, imma minflok iddefenda l-Kelma: “Tahseb int li ma nistax nitlob lil Missieri u jibgħatli issa stess aktar minn tnax-il leġjun ta’ anġli? Iżda mbagħad kif isseħħ l-iskrittura li tgħid li hekk għandu jsir?” (26,53-54).  
***‘għax hemm miktub li, ‘Lill-anġli tiegħu’***: Did-darba kemm ix-xitan kif ukoll Ġesù jikkwotaw l-Iskrittura. Ġesù fit-tweġibjiet tiegħu jurina li mhux biżżejjed li tkun taf l-Iskrittura imma li tkun kapaċi tinterpretaha tajjeb. Tista’ ukoll tintuża bħala arma biex ninqdew biha.

**Qallu Ġesù: "Hemm miktub ukoll, ‘Iġġarrabx lill-Mulej Alla tiegħek.’” [Mt:4:7]**  
***‘Hemm miktub ukoll, ‘Iġġarrabx lill-Mulej Alla tiegħek’***’: Ġesù ma kienx jiddubita l-validità

tas-Salm 91 li kkwotalu x-xitan. Kieku Ġesù kellu jobdi lix-xitan kien ser iġarrab lil Alla bħalma għamel il-poplu fid-deżert f’Massa u Meribah fejn talab l-miraklu tal-ilma. Ġesù jagħżel il-qawwa tal-Kelma t’Alla u jerġa’ jikkwota mid-Dewteronomju: “iġġarrabx lill-Mulej Alla tiegħek” (Dt 6,16). Il-Bniedem tal-fidi jaf iserraħ fuq Alla sekemm isib l-għajnuna.

**Għal darb'oħra x-xitan ħadu miegħu fuq muntanja għolja ħafna, urieh is-saltniet kollha tad-dinja u l-glorja tagħhom, u qallu: "Dawn kollha nagħtihom lilek jekk tinxteħet tadurani." [Mt:4:8-9]**

Hemm progress: Ser jieħdu fuq muntanja fejn jistieden lil Ġesù isaltan fuq is-saltniet kollha tad-dinja. Did-darba t-tentazzjoni ma kenitx dwar jekk huwiex l-Iben t’Alla. Ix-xitan ‘il-missier tal-gideb’ jgħidlu li huwa s-sid ta’ kollox, bħallikieku d-dinja hija tiegħu.

***‘jekk tinxteħet tadurani’***: Qed jittanta lil Ġesù b’dak l-istess ġest li l-Maġi għamlu ma’ Ġesù (ara 2,11) u li fl-aħħar tal-Vanġelu jerġa’ jiġi ripetut mid-dixxipli (ara 28,17). Qed jitlob minn Ġesù att idolatra ta’ sottomissjoni.

**Mbagħad qallu Ġesù: "Itlaq, Xitan! Għax hemm miktub, ‘Lill-Mulej Alla tiegħek, għandek tadura, u lilu biss taqdi.’ [Mt:4:10]**

***‘Itlaq, Xitan!’***: Għall-ewwel darba jsejjaħ l-isem ‘xitan’ (bil-lhudi *satanas*), li jfisser avversarju/għadu, meħud mit-tradizzjoni lhudija b’referenza għall-qawwa tad-dlamijiet. Huwa dak li jqiegħed fil-prova lill-Iben t’Alla, kif ġara fil-ktieb ta’ Ġob (ara Ġob 1,12;2,6).

Dawn il-kelmiet ifakkruna meta Pietru ried li Ġesù ma jbatix u jgħidlu: “Itlaq minn quddiemi ja xitan” (16,23). Ġesù kapaċi jagħraf il-leħen tal-għadu anke meta dan jistaħba taħt anġlu tad-dawl (ara 2 Kor 11,14), bil-kliem ħiereġ minn fomm ħabib.  
***‘Għax hemm miktub…’***: Għat-tielet darba Ġesù qed jikkwota d-Dewteronomju (ara 6,13-16). L-adorazzjoni lil Alla waħdu – dik imsemmija f’Mt 6,4-7: “U int għandek tħobb lill-Mulej Alla tiegħek b’qalbek kollha...” twassal lill-Iben t’Alla jirċievi l-glorja tal-Missier u jsir is-Sid ta’ kollox: "Lili ngħatat kull setgħa fis-sema u fl-art.” (Mt 28,18), wisq iżjed mis-Saltniet tad-dinja u l-glorja tagħhom!

***‘lilu biss’***: ‘Il-bniedem mhux bil-ħobż biss jgħix’ - Il-kelma ‘biss’ hija wżata darbtejn fit-tweġibiet ta’ Ġesù. Ġesù kien iqim kemm lil Alla u kemm il-Kelma t’Alla.

**Mbagħad ix-Xitan ħallieh. U minnufih ġew xi anġli u kienu jaqduh. [Mt:4:11]**

Meta x-xitan jitkeċċa, postu ser jeħduh l-angli. Huma jiġu biex jaqdu lil Ġesù fil-mument biex huwa jiċħad għat-tentazzjoni li jsalva lilu nnifsu. Bħalma anġlu jitma’ lil Elija fid-deżert (ara 1 Slaten 19,7-8) u bħalma l-anġli jieħdu ħsieb il-maħbubin t’Alla (ara Salm 91,11-12) hekk issa huma ħadu ħsieb ta’ Ġesù. L-azzjoni tal-anġli kienet ikkwotata fit-tieni tentazzjoni mix-xitan innifsu.

‘jaqduh’: ***‘diakonei’*** kelma griega fl-imperfett li turi li ma hijiex azzjoni ta’ darba. Meta Ġesù poġġa qabel kollox is-Saltna t’Alla fl-ewwel post kollox ġie mogħti lilu: “Mela fittxu l-ewwel is-Salta u l-ġustizzja ta’ Alla, u dan kollu jingħatalkom ukoll” (6,33).

1. Fit-Talba tal-Missierna hemm msemmija t-tliet veritajiet imsemmija fis-silta: il-ħobżna ta’ kuljum, Il-protezzjoni waqt it-tentazzjoni, u t-twettiq tas-Saltna, ‘Tiġi Saltnatek’.
2. Waqt it-tentazzjoni ma nidħlux fi djalogu max-xitan, imma nsibu kenn fil-Kelma u f’Ġesù: “Inżommu għajnejna merfugħa lejn Ġesù... Aħsbu fih li qagħad għal oppożizzjoni hekk kbira... biex ma tegħjewx u ma taqtgħux qalbkom. Sa issa fil-ġlieda tagħkom kontra d-dnub, għad ma żammejtux hekk iebes li wasaltu biex xerridtu demmkom.” (Lhud12, 1-4), filwaqt li “nistennew it-tama hienja u d-dehra tal-glorja tal-kbir Alla u Salvatur tagħna, Ġesù Kristu” (Titu 2,13).
3. Fit-taqbida tagħna max-xitan inkunu qed nitqabdu ma’ xi ħadd f’saħħtu li meta jsib id-dar miknusa kapaċi jmur iġib miegħu seba’ spirtu oħra agħar minnu, biex jidħlu joqogħdu hemm ġew (ara 12,43-45). Ġesù jurina li huwa ikbar u aqwa mix-xitan. Nipprova noqgħod inħares lejn Ġesù Kurċifiss u nħallih jirbaħ huwa ġewwa fija għax, “Qawwieti u għanjieti l-Mulej” (Eż 15,2).
4. Filwaqt li nħares lejn ħajti u lejn id-dgħufijiet tiegħi, nistaqsi: fejn qed niltaqa’ wiċċ imb’wiċċ max-xitan? Fid-dawl tal-mixja tal-poplu ta’ Iżrael nista’ naqra wkoll id-dnub tiegħi f’dawn it-tentazzjonijiet.

* **Ewwel Tentazzjoni**: L-immedjatezza. Meta l-affarijiet ma jiġux kif nixtieqhom u niddibuta mill-Imħabba t’Alla. Il-‘ġuħ’ huwa l-iktar parti debboli tiegħi – b’referenza għat-tgergir tal-popu lhudi meta ma kellux x’jiekol u ddubita fil-preżenza t’Alla (ara Eż 16-17);
* **Fit-Tieni Tentazzjoni**: Ix-xitan jipprova jirbaħ lil Ġesù fl-iktar parti b’saħħitha tiegħu: il-Kelma t’Alla. Kapaċi jinqeda saħansittra b’dak li hu divin.
* **It-Tielet Tentazzjoni**: Meta x-xitan jagħmina bix-xejn, niġġennu wara ‘għoġol tad-deheb’ sa ma naslu ‘nadurawh’ (ara Eż 32).

Kontra liema tentazzjonijiet irrid niġġieled l-aktar fid-deżert ta’ dan ir-Randan? Sant’Anton Abbati jgħid li bla tentazzjonijiet ħadd ma jsalva.

.... U jekk ma jiġini xejn f’moħħi, niftakar fil-kelma: “Min jidhirlu li hu wieqaf joqgħod attent li ma jaqax” (1 Kor 10,12).